### 9.      Beslutning af model for opkrævning af administrative udgifter i relation til lov om private fællesveje

**Åbent**

Sagsnr.: 326-2015-54251       J.nr.: 05.02.02           Dokumentnr.:
326-2016-139936

**Sagstype**

Beslutning.

**Resume og sagens baggrund**

Teknik- og
Miljøudvalget har på sit møde den 5. november 2015 anmodet om, at der i henhold
til bestemmelserne i lov om private fællesveje udarbejdes en model for
opkrævning af de administrative udgifter i forbindelse med sager om
vedligeholdelse af private fællesveje.

Modellen fremlægges
til politisk vedtagelse.

**Indstillinger**

Direktøren indstiller, at den skitserede model for
opkrævning af de administrative udgifter i forbindelse med sager om
vedligeholdelse af private fællesveje godkendes.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Lov om private fællesveje giver kommunen mulighed for at pålægge
de vedligeholdelsespligtige de administrative udgifter til sagsbehandlingen,
når kommunen skal træffe afgørelse om vedligeholdelsen af en privat fællesvej
(jfr. lov om private fællesveje §§ 17 og 49 stk. 2).

Begrundelsen for denne mulighed er, at det er grundejerne
og/eller de vejberettigede, der har ansvaret for vedligeholdelsen af de private
fællesveje, og at deres eventuelle uenighed om vedligeholdelsen ikke skal
påføre vejmyndigheden omkostninger.

De administrative udgifter omfatter alle sagens
dokumenterede udgifter, herunder udgifter til eksterne rådgivere og løn til
egne medarbejdere.

Udgifterne kan lægges over på de vedligeholdelsespligtige både
på landet, i byer og i bymæssige områder. I byer og i bymæssige områder dog kun
ved samlede arbejder. På landet kan udgifterne kræves dækket, når det efter
kommunalbestyrelsens skøn er rimeligt.

Vejmyndigheden vejleder og rådgiver i dag de
vedligeholdelsespligtige som beskrevet i nedenstående forslag til model. Oftest
fører det til, at de vedligeholdelsespligtige selv finder en løsning.

Vejmyndigheden træffer generelt meget få afgørelser om
vedligeholdelse af private fællesveje.

I Bilag 1 er der samlet relevant lovstof fra lov om private
fællesveje.

Forslag til model

Vejmyndigheden vejleder og rådgiver de
vedligeholdelsespligtige om gældende lovregler, normal praksis for
vedligeholdelse af veje, hvordan arbejderne og/eller udgifterne kan fordeles med
mere.

Vejmyndigheden er behjælpelig med diverse generelle og
konkrete oplysninger, for eksempel matrikelkort og ejeroplysninger.

Vejledningen og rådgivningen kan ske telefonisk, skriftligt,
ved møde i kommunen eller ved møde på stedet.

Vejledningen og rådgivningen med mere er uden udgift for de
vedligeholdelsespligtige. Målet er, at give de vedligeholdelsespligtige et
grundlag, så de selv bliver i stand til at finde en løsning og lave aftale om
vedligeholdelse af vejen.

Hvis de vedligeholdelsespligtige ikke accepterer eller
finder, at den generelle vejledning og rådgivning med mere er tilstrækkelig, og
fortsat kræver, at vejmyndigheden træffer en afgørelse, skal de vedligeholdelsespligtige
som hovedregel betale for udgifterne dertil.

Udgifterne omfatter betaling af de eksterne rådgivere, løn
til den dokumenterede tid for egne medarbejdere og øvrige sagsomkostninger.

Afregningen baseres på dokumenterede udgifter og
timeopgørelser fra de involverede medarbejdere.

I særtilfælde kan der være undtagelser fra dette
hovedprincip. Særtilfælde kan være en vej med mange vedligeholdelsespligtige,
særligt vejinventar eller særligt bygningsværk som for eksempel en bro.

I særtilfælde foretager administrationen en vurdering af,
hvilke udgifter det vil være rimeligt at pålægge de vedligeholdelsespligtige.

Udarbejdelse af afgørelsen vil som hovedregel blive
overdraget til eksterne rådgivere.

Til afregningen af internt tidsforbrug anvendes de gældende
timepriser for de involverede medarbejdere.

Modellen iværksættes fra den 1. juni 2016 og evalueres i
efteråret 2017.

**Økonomiske konsekvenser**

Kommunen vil få dækket eventuelle udgifter til eksterne
konsulenter, dele af løn til egne medarbejdere og øvrige sagsomkostninger.

Der vil for de involverede medarbejdere blive beregnet en
gennemsnits timepris, som vil blive opkrævet efter medgået tid.

**Teknik- og Miljøudvalgets møde
den 12. maj 2016:**

Anbefales.

**Økonomiudvalgets møde den 18.
maj 2016:**

Anbefales.

**Bilag**

|  |  |
| --- | --- |
| Bilag 1 | 326-2016-139346 |